គណៈ​មេធាវី​កម្ពុជា​ផលិត ​CD-ROM​​ ផ្ទុកឯកសារ​ច្បាប់
ស៊ីឌី​នេះ​នឹង​មាន​ផ្ទុក​ឯកសារ​ច្បាប់​តាំង​ពី​ឆ្នាំ​១៩៩៣​​​ និង​ចែក​ជូន​ដល់​អ្នក​ធ្វើ​ការ​ទាក់​ទង​នឹង​ច្បាប់​ក្នុង​ប្រទេស​កម្ពុជា។
គណៈមេធាវីកម្ពុជាផលិត CD-ROM ដែលផ្ទុកឯកសារច្បាប់និងច្បាប់ទាំងអស់ដែលបានអនុម័តដោយរដ្ឋសភា និងព្រឹទ្ធសភាផ្សេងៗ តាំងពីឆ្នាំ១៩៩៣ រហូតដល់បច្ចុប្បន្ន សម្រាប់ចែកជូនដល់មេធាវី តុលាការ និងភ្នាក់ងារអនុវត្តច្បាប់នៅតាមស្ថាប័នរដ្ឋ។ នៅថ្ងៃអង្គារនេះ គណៈមេធាវីកម្ពុជា បានចាប់ផ្តើមផ្សព្វផ្សាយ CD-ROM ចំនួន២.០០០កូពីលើកទីមួយអំពីលិខិតបទដ្ឋានគតិយុត្ត និងអត្ថបទច្បាប់ផ្សេងៗ តាំងពីឆ្នាំ១៩៩៣ដល់បច្ចុប្បន្នដល់មេធាវី តុលាការ និងភ្នាក់ងារអនុវត្តច្បាប់នៅក្នុងការិយាល័យរដ្ឋបាលរបស់រដ្ឋ។ លោកជីវ សុងហាក់ ប្រធានគណៈមេធាវីកម្ពុជា បានថ្លែងប្រាប់វីអូអេក្រោយពីការបញ្ចប់ពិធីផ្សព្វផ្សាយច្បាប់នេះថា៖ «យើងបានផលិត CD-ROM ច្បាប់ចំនួន២.០០០កូពី។ ១.០០០កូពីឱ្យទៅឧត្តមស្នងការសិទ្ធិមនុស្សអង្គការសហប្រជាជាតិប្រចាំនៅកម្ពុជា ដើម្បីចែកជូនទៅមន្ត្រីអនុវត្តច្បាប់ ឬក៏ប្រជាពលរដ្ឋ ពាក់ព័ន្ធនឹងសហគមន៍ផ្សេងៗ ហើយ១.០០០កូពីទៀតសម្រាប់គណៈមេធាវីចែកជូនសមាជិករបស់ខ្លួននិងផ្តល់ជូនដល់មហាវិទ្យាល័យច្បាប់ដទៃទៀត»។ លោកជីវ សុងហាក់ បានបន្ថែមថា CD-ROM សម្រាប់ច្បាប់នេះផ្តល់សារៈប្រយោជន៍យ៉ាងសំខាន់ណាស់ដល់មន្ត្រីអនុវត្តច្បាប់សម្រាប់ពង្រឹងការអនុវត្តច្បាប់ការយល់ដឹងពីច្បាប់ និងភាពងាយស្រួលដល់ការស្រាវជ្រាវរកច្បាប់ដែលត្រូវការភ្លាមៗ។ លោកបន្តថា៖ «ខ្ញុំគិតថា ២.០០០កូពីនេះ ប្រហែលជាបានផ្តល់ដល់ចំនួនមេធាវីទាំងអស់ តុលាការគ្រប់ខេត្ត ក្រុង ទូទាំងប្រទេស ការិយាល័យរដ្ឋបាលរបស់រដ្ឋមួយចំនួនដែលអនុវត្តច្បាប់នៅក្នុងទីក្រុងភ្នំពេញ»។ CD-Rom ២.០០០កូពីនេះប្រហែលជាមិនអាចទៅដល់ដៃរបស់ប្រជាពលរដ្ឋនៅតាមខេត្ត ឬ តាមសាលាខេត្ត ឬតាមសាលាស្រុក ឬតាមសាលាឃុំដទៃទៀតទេ»។ លោកជីវ សុងហាក់ បានបញ្ជាក់ថា ការផលិត CD-ROM សម្រាប់ច្បាប់នេះ មានចំនួនតិចតួចបំផុត ដែលមិនអាចចែកផ្សព្វផ្សាយបានទូលំទូលាយ ដោយសារគណៈមេធាវីមានថវិកាតិចតួច។ ប៉ុន្តែគណៈមេធាវីគ្រោងនឹងផលិតលើកក្រោយចំនួន១០.០០០កូពី ដើម្បីចែកជូនទៅគ្រប់ស្ថាប័នរដ្ឋគ្រប់តុលាការគ្រប់សហគមន៍គ្រប់ខេត្តស្រុក និងឃុំ។ លោក Christopher Peschoux ប្រធានការិយាល័យនៃឧត្តមស្នងការជាន់ខ្ពស់សិទ្ធិមនុស្សអង្គការសហប្រជាជាតិប្រចាំកម្ពុជា បានថ្លែងនៅក្នុងពិធីផ្សព្វផ្សាយ CD-ROM សម្រាប់ច្បាប់នេះថា វាមានសារៈសំខាន់ណាស់ ដែលច្បាប់ទាំងអស់មិនមែនត្រឹមតែបានអនុម័តដោយរដ្ឋសភា និងព្រឹទ្ឌសភា ប៉ុណ្ណោះទេ ប៉ុន្តែថែមទាំងផ្សព្វផ្សាយច្បាប់ទាំងនេះឱ្យទៅដល់ដៃអ្នកប្រើប្រាស់ច្បាប់ទាំងអស់។ លោក Christopher Peschoux បានបន្ថែមថា សារៈប្រយោជន៍នៃ CD-ROM សម្រាប់ច្បាប់នេះ មានបញ្ចូលច្បាប់ទាំងអស់ដែលបានអនុម័តដោយកម្ពុជាតាំងពីឆ្នាំ១៩៩៣ដល់បច្ចុប្បន្ន និងមាន បញ្ចូលក្រឹត្យអនុក្រឹត្យ និងប្រកាស ហើយCD-ROM នេះអាចធ្វើបច្ចុប្បន្នកម្មសម្រាប់ដាក់បញ្ចូល ច្បាប់ថ្មីៗបាន។ លោកឃន សុកល ប្រធានតុលាការខេត្តកំពង់ធំ បានថ្លែងថា លោកសូមស្វាគមន៍ការផលិត និងការចែកផ្សព្វផ្សាយ CD-ROM សម្រាប់ច្បាប់នេះ។ លោកថ្លែងថា៖ «វាជាការងាយស្រួលមួយក្នុងស្រាវជ្រាវរកមាត្រាច្បាប់ ដែលយើងចង់បាន។ យើងមិនចាំបាច់ទៅកកូកកកាយរកច្បាប់នៅលើតុ និងក្នុងទូទៀតទេ។ ខ្ញុំគិតថា បើវាងាយរកឃើញ វាចំណេញពេលវេលា ហើយម៉្យាងទៀតវាងាយស្រួលនឹងរក»។ លោកឃន សុកល បានបញ្ជាក់ថា CD-ROM សម្រាប់ច្បាប់នេះនឹងផ្តល់ផលយោជន៍យ៉ាងច្រើនដល់ចៅក្រមព្រះរាជអាជ្ញា និងមេធាវីក្នុងការស្រាវជ្រាវរកច្បាប់សម្រាប់សំណុំរឿងនីមួយៗ។